**ኤርትራዊት ተጋዳሊ ኣብ ሰውራ።**

**ኣልምላኽ ፈጠሮ ንኣዳም፣**

**በይኑ ክነብር ኣብ ገነት ኣብ ገዳም፣**

**ኩሉ ዘይሳኣኖ ጉዳም።**

**መዓልታት ሓሊፉ ኣዋርሕ ምስ ሰዓበ፣**

**ዓመት ተኸታቲሉ እናርከበ፣**

**ዘመናት ሓሊፈ በይኑ ምዃኑ ሓሰበ።**

**ኣምላኽ ገበረ ዳግመ ርእይቶ፣**

**ኩነታት ኣዳም ኩሉ ምስ ጠመቶ፣**

**ብጸይቲ ክገብረልካ’ዶ ኢሉ ሓተቶ።**

**ኣዳም ብሕቶ ኣምላኽ ኣስተንቲኑ፣**

**ብዘይ ካላኣይቲ ከም ዘይነብር ኣሚኑ፣**

**አወ ጎይታይ ኢሉ ለመኖ ደኒኑ።**

**ክንመጽ ኣብ ሰውራ ኤርትራ፣**

**መንእሰይ ምስ ወጸ ነዛ ባንደራ፣**

**ከመይ ነበረ ተራ እታ ኣደ ስድራ።**

**ጉዕዞ ቃልሲ ጀሚሩ ሓደ ክልተ ምስ በለ፣**

**ሰውራ ተረድኤ ገለ ከምዝጎደለ፣**

**ግደ ጓል ኣንስተይቲ ምዃኑ ኣስተብሃለ።**

**መሪሕነት ገድሊ ሓይሉ ምስ መዘነ፣**

**ኣብ ተባዕታይ ጥራሕ ከይተወሰነ፣**

**ብዘይ ተሳትፎ ጓል ኣንስተይቲ ከምዘይ ዕወት ኣመነ ።**

**ደቂ ኣንስትዮ ወሓዛ ናብ ሜዳ፣**

**ጎኒ ጎኒ ኣሕዋተን ዂናት ከካይዳ፣**

**ታዕሊም ተጀመረ ኣብ ዓራግ ርብዳ።**

**ቃልሳ ጀመረት ምስ ሰለስተ ተጻረርቲ፣**

**ዝምድና ዘይብሎም ኣዚዮም ተረሓሓቕቲ፣**

**አንታይሞ ክትገብር ኮይኑ ናይ ኣምላኽ ትዕድልቲ።**

**ቀዳማይ ቃልሲ ምስባር ኣሮዑት መግዛአቲ፣**

**ካልይ ምስ ባህርያዊ ስልቲ፣**

**ሳልሳይ ኮነ ጾታዊ ትምኽሕቲ።**

**አንተኾነ ነዚ ኩሉ ጸራ፣**

**ተስፋ ስንቃ ሓቦ ድራራ፣**

**ትምርሽ ምእንቲ ‘ዛ ባንደራ።**

**ኣብ ጊዜ ዂናት ትሓንን ከም ነብሪ፣**

**ትስጉም ትግደም ለይቲ ይኹን ቀትሪ፣**

**ብቡንባ ትማርኽ ወተሃደር ደርጊ ባህራሪ።**

**ግን ከኣ ለዋህ ፍሉይ ፍጥረታ፣**

**ተጸናንዕ በቲ ልስሉስ ቃላታ፣**

**ኹሹኽ ቀዲዳ ትጅንን ዉጉኣታ።**

**ድሕሪ ዂናት የብላን ዕረፍቲ፣**

**ዝደኸሙ ብጾታ ማይ ከተስቲ፣**

**ዝተቀደ ክዳን ክትልግብ ሓንቲ ብሓንቲ።**

**ኣብቲ ጊዜ ጥሜት ግዜ ሰእነት፣**

**ቆጽሊ ወዲ ቆጽሊ ሽማጢጣ ብጾታ ዝዓንገለት፣**

**ሳላ ህርኩትናኣ ትንፋስ ዘውዓለት።**

**እዛ ጅግና ሰራሒት ቅያ፣**

**ኣበይ ተማሂራቶ እዚ ኩሉ ጉያ፣**

**ሃገር ክትብል ንእስነታ ወፍያ።**

**ኣብ ግዜ ዂናት ምስ ኮነ ጥምጥም፣**

**ቡምባ ሒዛ ጸላኢ ትሃጅም፣**

**ታሪኽ ትፍጽም እናሻዕ ዘስደምም።**

**መውጋእቲ ትቅበሎ ብታሕጓስ ብደስት፣**

**እልልታ ትድርግሞ ተስንቅ ሞራል ብጾታ፣**

**ኤረ ሴት ነች ክሳብ ዝብሉ ጸላእታ።**

**ባህሪ ዝፈጦሮ ጸገም ኬይሓንኮላ፣**

**ህጻን ኣብ ማህዘና ዘርኢ ተኺላ፣**

**ትስዋ ትፍለ ጉቡኣ ኣእኪላ።**

**ዎዮ ህጻን ዜይኮነ ዕድለኛ፣**

**ንሱ ይቕበር ኣብ ውሽጢ ማህጸና፣**

**ንሳ ትሰፍር ኣብ ቦታ ሓርበኛ።**

**እታ ሰንኪላ ዓዲ ዝተወት፣**

**ማህጸና ነቒጹ ውላድ ዝሰኣነት፣**

**ዓወት ንሓፋሽ ትብል እናደጋገመት።**

**ዕድሚኣ ኣኺሉ ድቒ ዜይሓዘት፣**

**ዓመታት ኣቕጺራ በይና ምስኮነት፣**

**ዝሓለፈ ዜየጣዕሳ ፈጺማ ዝመነነት።**

**ዕድል ጌራ ውላድ ዝረኸበት፣**

**ግን ብዝቐበጻ ብጾታ ዘይቅሰት፣**

**ንሳውን ዘርኣ ሂባ ንምክልኻል ሃገር ልዕላውነት።**

**ዝኸበርኩም ኣንበብቲ፣**

**ካብቲ ኣዘንቲኻ ዘይውዳእ ቅያታት ደቀንስትዮ ገድሊ ኤርትራ ከም ኣብነት እዛ ትስዕብ ጽሕፍቲ ካብ “ቅያታት ፊተውራሪ” እትብል መጽሓፍ ክጠቅስ እፈቱ። ሓቅኛ ዝተፈጸመ ታሪኽ ስለ ዝኾነ ከኣ ደጋጊምኩም ከተንቡቡዋ እላቦ።**

**[ ካልእ ዝሓይሽ ሜላ መከላኸሊ ሃሰው ኣብ ምባል ከለዉ ፡ ነቲ ጸቕጢ ክጽመሞ ዘይካኣለ ተጋዳላይ ወያነ ነታ ድሮ ተሎጉማ ዝነበረት ብረቱ ኢማናኣ ከፊቱ በድራጋ ጠያይት ካላሽን ናብታ መርከብ ኣዝነበ። ዝተረፈ ኣማራጺታትብጾት ከኣ ኩሉ ተዓጽወ። ሽዑ ንሽዑ መርከብ ተዂሲ ቅድሚ ምጅማራ እተን ኣባላት ሕክምና ዝነበራ ሰለስተ ደቂ ኣንስትዮ ‘’ካብ ነዚኣተን ኢድና ምሃብ ባሕርና ንመርጽ’’ ኢለን ብሓባር ኢድ ንኢድ ብምትሕሓዝ፡ ዘሊለን ናብ ባሕሪ ተነቚታ]።**

**ሞጎስ ንሓርበኛታት ደቂኣንስትዮ ኤትራውያን።**

**ዘላለማዊ ዝኽሪ ንሱዉኣትና።**

**ዓወት ንሓፋሽ።**

**ገብረንጉስ መስመር።**

**4/3/2015.**